《知识相问多以封州气候宽凉为言大暑中因念退之云郴之为州在岭之上中州清淑之气于是焉穷矣封州去郴又几里》
宋代·郑刚中

退之序郴阳，水驶山不平。中州清淑气，至此郁以停。

封州在炎方，更过郴几程。不瘴已甚幸，谓凉兹岂情。

山穷人尽瘦，草茂虎公行。浓云从地起，地气还相蒸。

霔雨洞洗之，十日不得清。闭门坐小室，攲尊视馀倾。

见酒暂欢喜，孤吟步中庭。炎燠亦何有，感恩泪纵横。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。